A4-0168/98

Päätöslauselma raja-alueiden työntekijöiden tilanteesta Euroopan unionissa

Euroopan parlamentti, joka

- ottaa huomioon työjärjestyksensä 148 artiklan,

- ottaa huomioon Euroopan unionista tehdyn sopimuksen ja erityisesti sen 2, 5, 117, 118, 118 a, 118 b, 130 a ja 130 b artiklan sekä pöytäkirjan sosiaalipolitiikasta,

- ottaa huomioon 4. heinäkuuta 1995 esitetyn vetoomuksen 789/95, joka koski seurauksia, joita belgialaisille raja-alueiden työntekijöille aiheutuu Alankomaiden sosiaaliturvamaksujen korottamisesta, ja joka työjärjestyksen 157 artiklan 1 kohdan toisen alakohdan mukaisesti annettiin käsiteltäväksi työllisyys- ja sosiaaliasiain valiokunnalle,

- ottaa huomioon ne lukuisat muut vetoomukset, joita raja-alueiden työntekijöiden ongelmista on esitetty ja jotka on sisällytetty Euroopan parlamentin tutkimukseen ((Euroopan parlamentti PO IV, Euroopan unionin rajatyöntekijät, Sosiaaliasiat-sarja W-16, Luxemburg 1997, s. 198. )),

- ottaa huomioon vuonna 1994 laaditun valkoisen kirjan «Eurooppalainen sosiaalipolitiikka - Euroopan unionin tie tulevaisuuteen» (KOM(94)0333) ja komission keskipitkän aikavälin sosiaalisen toimintaohjelman vuosille 1995 - 1997,

- ottaa huomioon henkilöiden vapaata liikkuvuutta käsitelleen korkean tason asiantuntijaryhmän 18. maaliskuuta 1997 esittämän selonteon ja komission toimintasuunnitelman työntekijöiden vapaasta liikkuvuudesta (KOM(97)0586),

- ottaa huomioon 16. joulukuuta 1988 antamansa päätöslauselman raja-alueiden työntekijöiden ongelmista Euroopan yhteisössä ((EYVL C 12, 16.1.1989, s. 378.)) ja 9. helmikuuta 1993 antamansa päätöslauselman komission tiedonannosta: raja-alueilla asuvien yhteisön kansalaisten ja erityisesti raja-alueiden työntekijöiden työ- ja elinolosuhteet ((EYVL C 72, 15.3.1993, s. 43.)),

- ottaa huomioon ehdotukset asetuksiksi asetuksen 1408/71 muuttamiseksi ((EYVL C 260, 5.10.1995, s. 13; EYVL C 62, 1.3.1996, s. 14; EYVL C 68, 8.3.1996, s. 11; EYVL C 198, 4.12.1996, s. 5; EYVL C 6, 10.1.1998, s. 15.)), näistä ehdotuksista antamansa lausunnot ja erityisesti 29. marraskuuta 1995 antamansa lausunnon ((EYVL C 339, 18.12.1995, s. 15.)),

- ottaa huomioon työllisyys- ja sosiaaliasiain valiokunnan mietinnön (A4-0168/98);

A. ottaa huomioon, että Euroopan unionissa on yli 380 000 raja-alueiden työntekijää, jotka työskentelevät jäsenvaltioiden välisillä sekä niiden ja Monacon, Sveitsin, San Marinon ja Andorran välisillä raja-alueilla,

B. ottaa huomioon, että nämä raja-alueiden työntekijät kohtaavat lukuisia ongelmia, jotka johtuvat sekä eri jäsenvaltioiden lainsäädäntöjen huomattavista eroista niin sosiaaliturvan kuin verotuksenkin alalla että näiden alojen välisestä yhteisvaikutuksesta,

C. katsoo, että tällaiset ongelmat muodostavat esteen henkilöiden vapaan liikkuvuuden toteutumiselle, joka on yksi sisämarkkinoiden neljästä perusvapaudesta, sekä eurooppalaisten työmarkkinoiden muodostumiselle, joka on Euroopan unionin tärkeä tavoite,

D. huomauttaa, että se on toistuvasti kehottanut ratkaisemaan monet näistä ongelmista Euroopan unionin tasolla mm. asetuksia 1612/68 ja 1408/71 muuttamalla,

E. ottaa huomioon, että se on jo aikaisemmin kehottanut antamaan direktiivin raja-alueiden väestöihin kohdistuvien keskeisistä kansallisista säädöksistä johtuvien vaikutusten raportoinnista; katsoo, että myös eurooppalaiset säädökset olisi saatettava tällaisen tutkimuksen kohteeksi,

F. katsoo, että on suositeltavaa, että sosiaaliturvamaksut ja henkilöverot maksetaan samassa maassa, ja että asianosaisille täytyy voida taata tasapuolinen kohtelu tässä yhteydessä; katsoo, että ennen lopullisen järjestelyn voimaantuloa olisi suositeltavaa, että jäsenvaltiot perustaisivat korvausrahaston lakien muuttamisesta aiheutuneiden tulonmenetysten korvaamiseksi raja-alueiden työntekijöille,

G. katsoo, että niin asuinvaltio- ja työskentelyvaltioperiaatteiden yhdistelmästä kuin mahdollisuudesta valita joko asuinvaltio- tai työskentelyvaltioperiaate saattaa aiheutua vaikeuksia ja erityisesti suhteettomia tulonmenetyksiä niille raja-alueiden työntekijöille, joita asia koskee, sekä mahdollisesti kansalaisuuteen perustuvaa syrjintää,

H. katsoo, että kansalliset lainsäädäntöaloitteet on, sosiaaliturvamaksuihin ja työlainsäädäntöön kohdistuvat tarkastukset mukaan lukien otettava tarkasteltaviksi, jotta voidaan ratkaista, minkälaisia mahdollisia kielteisiä vaikutuksia niillä voi olla siirtotyöläisiin ja erityisesti raja-alueiden työntekijöihin;

1. Kehottaa neuvostoa hyväksymään välittömästi kyseiset komission tekemät ehdotukset asetuksen 1408/71 ((Koskee varhaiseläkejärjestelyjä, työskentelyvaltion terveydenhoitopalvelujen käyttöoikeuden laajentamista ja työttömyysturvaetuuksiin liittyviä järjestelyjä. )) muuttamiseksiEuroopan parlamentin antamien lausuntojen mukaisesti; on tyytyväinen komission ehdotuksiin, jotka koskevat asetuksen 1408/71 soveltamisalan ulottamista muihin kuin EU:n kansalaisiin ja komission aikomukseen muuttaa ja yksinkertaistaa mainittua asetusta; kehottaa komissiota tekemään uusia ehdotuksia, jotka koskevat säännöksiä sosiaaliturvaoikeuksien siirtämisestä urakatkostapauksissa, lisäeläkkeitä ja vapaaehtoisia sosiaaliturvajärjestelyjä;

2. Pyytää komissiota soveltamaan viipymättä muistiota, joka koskee 21. joulukuuta 1993 annetun suosituksen täytäntöönpanoa sellaisten tulojen verotuksesta, joita henkilöt ovat hankkineet toisessa jäsenvaltiossa, kuin missä he vakituisesti asuvat ((EYVL L 39, 10.2.1994, s. 22.)); kehottaa komissiota tekemään tämän muistion perusteella ehdotuksen direktiiviksi, joka koskee toisessa jäsenvaltiossa asuvien henkilöiden tasapuolista kohtelua verotuksessa; kehottaa jäsenvaltioita ennen tällaisen direktiivin voimaantuloa saattamaan verolainsäädäntönsä yhdenmukaiseksi yhteisöjen tuomioistuimen oikeuskäytännön kanssa; pyrkii näin ehkäisemään tai korjaamaan toisen jäsenvaltion kansalaisten tosiasiallisen syrjinnän ja eritoten raja-alueiden työntekijöille aiheutuvan haitan;

3. Kehottaa komissiota tekemään henkilöiden vapaata liikkuvuutta käsitelleen korkean tason asiantuntijaryhmän päätelmien mukaisesti aloitteen verotukseen ja sosiaaliturvaan liittyvien, erityisesti raja-alueiden työntekijöitä koskevien lainsäädännöllisten epäjohdonmukaisuuksien poistamiseksi ja sellaisen raja-alueen työntekijän yleisen määritelmän aikaansaamiseksi, jota voitaisiin soveltaa sekä verotuksessa että sosiaaliturvassa ja jonka myötä ei pitäisi enää vedota alueellisiin määrittelyperusteisiin;

4. Kehottaa komissiota tekemään tähän liittyen tutkimuksen jäsenvaltioiden välisten kaksoisverotussopimusten toimivuudesta; puoltaa eurooppalaisen yleissopimuksen laatimista tulojen ja pääoman kaksoisverotuksen välttämisestä Euroopan unionissa; pyytää komissiota etsimään tältä osin kohtuullista yhteisön tason ratkaisua ongelmiin, joita verojärjestelmien ja sosiaaliturvajärjestelmien keskinäiset vaikutukset aiheuttavat siirtotyöläisille ja eritoten raja-alueiden työntekijöille;

5. Pyytää jäsenvaltioita ja komissiota kiinnittämään huomiota niiden raja-alueiden työntekijöiden vaikeaan asemaan, jotka työskentelevät sellaisessa Euroopan unioniin kuulumattomassa maassa, jonka kanssa ei ole tehty sosiaaliturvaa koskevia kahdenvälisiä sopimuksia eikä assosiointisopimusta Euroopan unionin kanssa; pyytää tämän vuoksi tällaisten tapausten pikaista tarkastelua;

6. Pyytää komissiota tekemään selvityksen niistä eduista ja haitoista, jotka liittyvät (1) asuinvaltioperiaatteeseen, (2) työskentelyvaltioperiaatteeseen, (3) näiden yhdistelmään ja (4) näiden välillä tehtävään valintaan, ja tekemään selvityksen pohjalta ehdotuksia;

7. Kehottaa komissiota laatimaan EY:n perustamissopimuksen 49 artiklaan perustuvan direktiivin, joka liittyy «Eurooppa-testin» käyttöönottamiseen, joka velvoittaisi jäsenvaltioita testaamaan etukäteen uusien säädösten ja nykyisen lainsäädännön muutosten sekä työehtosopimusten vaikutuksia siirtotyöläisiin ja erityisesti raja-alueiden työntekijöihin sosiaaliturvan, terveydenhoitokustannusten, verotuksen ja työlainsäädännön alalla; katsoo, että yhteisön säädösten, eurooppalaiset sosiaaliset sopimukset mukaan lukien, rajatylittävät vaikutukset on tutkittava;

8. Palauttaa mieliin komission tiedonannot sosiaalisen vuoropuhelun kehityksestä yhteisön tasolla (KOM(96)0448) ja edellä mainitusta työntekijöiden vapaata liikkuvuutta koskevasta toimintasuunnitelmasta; tukee näissä tiedonannoissa esitettyä ehdotusta siirtotyöläisten sosiaaliturvaa käsittelevän neuvoa-antavan komitean ja työntekijöiden vapaata liikkuvuutta käsittelevän neuvoa-antavan komitean yhdistämisestä yhdeksi neuvoa-antavaksi komiteaksi; tukee komission pyrkimystä edistää raja-alueiden rajatylittävää yhteistyötä ja laajentaa sitä erityisaloille, kuten sosiaaliturvaan ja verotukseen, joilla on tärkeä merkitys raja-alueiden työntekijöille; huomauttaa kuitenkin, että myöskin kansallisia hallintoelimiä on kannustettava sujuvampaan yhteistyöhön raja-alueiden työntekijöiden erityisongelmien ratkaisemiseksi ja ennen kaikkea niiden estämiseksi; katsoo, että kansallisilla tahoilla on tärkeä tehtävä ehdottaa ratkaisuja ongelmiin, joita «Eurooppa-testistä» huolimatta jää jäljelle;

9. Pyytää jäsenvaltioita luomaan lakisääteisiä korvausmenettelyjä, joiden perusperiaatteena on, että jäsenvaltio, joka toteuttaa «Eurooppa-testin» jälkeen sellaisen sosiaali- tai verolainsäädännön muutoksen, josta aiheutuu haittaa raja-alueiden työntekijöille, korvaa tästä aiheutuneet tulonmenetykset;

10. Pyytää komissiota yhteistoimin ja yhteisymmärryksessä jäsenvaltioiden ja sairauskorvauksia koskevien sääntöjen soveltamisesta vastaavien tahojen kanssa antamaan kokeiluluontoisesti joillakin raja-alueilla raja-alueiden työntekijöille ja heidän huollettavinaan oleville perheenjäsenille vapauden valita terveyspalvelut joko asuinvaltiosta tai työskentelyvaltiosta, ottaen tällöin huomioon äskettäiset tuomiot tapauksissa Decker ja Kohll (C-120/95, C-158/96) rajat ylittävän terveydenhuollon rahoituksesta ilman ennakolta annettavaa hyväksymistä;

11. Suosittelee kansallisen työmarkkinaosapuolten ja sosiaali- ja verohallinnon edustajien foorumin perustamista jokaiseen jäsenvaltioon; foorumeilla olisi siirtotyöläisiin ja erityisesti raja-alueiden työntekijöihin nähden tiedotus- ja palvelutehtävä ja ne huolehtisivat siirtotyöläisten ja raja-alueiden työntekijöiden ongelmista ja ehdottaisivat ratkaisuja jäsenvaltioiden toimivallan rajoissa ja toteuttaisivat «Eurooppa-testejä»;

12. Tukee komission aikomusta edistää raja-alueiden rajat ylittävää yhteistyötä ja laajentaa sitä raja-alueiden työntekijöille erittäin merkityksellisiin erityiskysymyksiin, kuten sosiaaliturvaan ja verotukseen;

13. Katsoo, että kahden neuvoa-antavan komitean on vapaaseen liikkuvuuteen ja sosiaaliturvaan liittyvässä työssään kiinnitettävä erityistä huomiota raja-alueiden ongelmiin, jotka liittyvät mm. raja-alueiden työntekijöiden sosiaaliturvamaksuihin sekä oikeuksiin nauttia sosiaalietuuksista ja -palveluista;

14. Katsoo, että on vahvistettava rajat ylittäviä EURES-yhteistyökumppanuuksia, joita raja-alueille on perustettu julkisten työnvälityspalvelujen, työmarkkinaosapuolien ja muiden asianosaisten välille; suosittaa tässä yhteydessä ammattiliittojen ja työnvälitystoimistojen EURES-neuvonantajien sujuvampaa yhteistyötä;

15. Pyytää komissiota tekemään ehdotuksen ohjelmaksi, jolla kannustetaan jäsenvaltioita parantamaan siirtotyöläisille ja raja-alueiden työntekijöille annettavia palveluja antamalla verotuksesta ja sosiaaliturvasta vastaavien tahojen perustaa helposti käytettävä tietopalvelu (call-center): EUREST (EURopean Employment & Social Security & Taxes-Services);

16. Pitää lisäksi välttämättömänä, että EURES-neuvonantajia hyödynnetään raja-alueiden kansalaisten tiedotus- ja neuvontatehtävien lisäksi myös ongelmista varoittamisessa vahvistamalla niitä menettelyjä ja kanavia, joiden avulla raja-alueilla esiintyviä ongelmia voidaan kartoittaa paikallisia, alueellisia ja kansallisia viranomaisia ja hallintoelimiä sekä eurooppalaisia toimielimiä varten; kehottaa komissiota myös laatimaan taloudellisen ja sisällöllisen monivuotissuunnitelman EURES-verkostolle erityisesti rajatylittäviä aloitteita varten;

17. Pyytää komissiota lisäksi kiinnittämään huomiota muihin rajat ylittäviin yhteistyömuotoihin ja neuvottelurakenteisiin, kuten Interregiin, ja muihin rajat ylittäviin hankkeisiin, kuten Euregio-avustuspisteisiin;

18. Pyytää Euroopan komissiota julkaisemaan vuosittain raja-alueiden työntekijöiden tilanteesta selvityksiä, joissa tarkastellaan raja-aluetyöllisyyttä määrälliseltä ja laadulliselta kannalta ja luodaan katsaus eri jäsenvaltioiden lainsäädännön ja oikeuskäytännön tilaan ja jäsenvaltioissa esiintyviin ongelmiin;

19. Kehottaa puhemiestään välittämään tämän päätöslauselman komissiolle, neuvostolle, eurooppalaisille työmarkkinaosapuolille ja jäsenvaltioiden hallituksille ja parlamenteille.